Det er helt sikkert et beløb, der vil falde mange for brystet. For hvorfor skal direktøren have så god en fratrædelsesordning, når han flere gange har undladt at reagere på henvendelser og klager om blandt andet mobning og personforfølgelse? Når han i ugevis undlod at reagere, selv om han vidste, at der var alvorlige anklager mod den tidligere chef i afdelingen for Center for Byens anvendelse, og når han generelt ikke førte tilsyn med afdelingen?

Derfor er Jespersen blevet fyret med løn, så han kan se frem til et beløb i omegnen af to millioner kroner, før kommunen kan slippe af med ham.

LEDER: Der er ikke tale om, at Erik Jespersen har begået en enkelt meget stor fejl, eller at direktøren bevidst har snydt eller bedraget nogen. Til gengæld er der tale om mange bække små, der til sammen er blevet til så stor en flod af mistillid, at politikerne ikke længere havde andet valg end at afskedige Erik Jespersen.

Erik Jespersen kan trods fyringen se frem til et gyldent håndtryk i omegnen af to millioner kroner. Et beløb, der med garanti vil gøre mange århusianere vrede.

Men sådan er overenskomsten, og i stedet for at klynke over det store beløb, så er det bedre at fokusere på, at kommunen nu forhåbentlig har fået skabt grundlaget for, at der i fremtiden kan blive ordentlige ansættelsesforhold for medarbejderne.

Men det er ikke kun Erik Jespersen og Claus Pedersen, der har udvist dårlig dømmekraft. De århusianske politikere står også med et alvorligt forklaringsproblem efter denne sag. De var alt for lang tid om at reagere, og alt for lang tid om at få sat de rigtige undersøgelser i gang. Derfor blev sagen trukket unødvendigt i langdrag og kom til at koste ekstra mange millioner kroner. Blandt andet fordi revionsfirmaet skulle gennemføre to undersøgelser for at komme til bunds.

Den sidste undersøgelse endte med at fritage politikerne for ansvar. Og selv om det kan lyde mystisk, at eksempelvis rådmand Kristian Würtz ikke skulle have vidst, hvad der foregik i hans afdeling, så må man stole så meget på rapportens konklusioner, at den del af sagen nu må betragtes som lukket.

Men alligevel kan sagen stadig ikke betragtes som afsluttet. For før tilliden til kommunen kan siges at være genoprettet, må politikerne genåbne de mange fyringssager, der var i perioden under Claus Pedersens ledelse. For det er logik på Komiske Ali niveau, når de folkevalgte påstår, at alle fyringssagerne er foregået efter reglerne.

Forvaltningschefen snød, drev afdelingen med egen vinding for øje og omgik reglerne på alle niveauer. Men lige når det handler om de mange fyringer af kritiske medarbejdere, så var han pludselig meget regelret og traf kun fornuftige beslutninger.

Kære politikere, kan I ikke godt selv høre hvor tåbeligt og utroværdigt, det lyder?

Så få nu gennemgået alle fyringerne og få lukket en af de største skandalesager i Aarhus Kommunes historie en gang for alle.